کراچی ٹیسٹ: پہاڑ جیسے ہدف کے تعاقب میں پاکستانی بیٹرز ڈٹ گئے، بابر کی سینچری
پاکستان نے دوسری اننگز کا آغاز کیاتو ایک بار پھر اوپننگ بلے باز پہلی اننگز کی طرح اچھا آغاز فراہم کرنے میں ناکام رہے۔ چھٹے اوور میں امام الحق دو رنز کے مجموعی اسکور پر ایل بی ڈبلیو آؤٹ ہو کر پویلین لوٹ گئے۔
ویب ڈیسک — کھیل کے چوتھے روز آسٹریلیا نے اپنی دوسری اننگز دو وکٹوں کے نقصان پر 97 رنز پر ڈیکلیئر کر کے پاکستان کو 506 رنز کا پہاڑ جیسا ہدف دیا۔ پاکستان کی دوسری اننگز کا آغاز اچھا نہیں تھا، اوپنر امام الحق اسکور بورڈ کو زیادہ آگے بڑھائے بغیر صرف ایک رنز بنا کر پویلین لوٹ گئے، اُنہیں نیتھن لائن نے ایل بی ڈبلیو کیا۔ عبداللہ شفیق کا ساتھ دینے سینئر بلے باز اظہر علی آئے، لیکن وہ بھی متوقع باؤنسر کو چھوڑنے کے لیے نیچے جھکے، لیکن کیمرون گرین کی گیند اُن کے پیڈز سے ٹکرائی اور امپائر نے انگلی کھڑی کر دی۔ بعدازاں ہاٹ اسپاٹ سے ظاہر ہوا کہ گیند کا کچھ حصہ اُن کے گلوز سے بھی ٹکرایا تھا، تاہم اظہر علی نے ریویو نہیں لیا۔ ایسے موقع پر جب پاکستان کی بیٹنگ لائن لڑکھڑا رہی تھی، کپتان بابر اعظم کریز پر آئے اور پاکستان کی بیٹنگ لائن کو سہارا دیا۔ اننگز کے 20 ویں اوور سے قبل ہی آسٹریلوی تیز بالرز کو ریورس سوئنگ سے بھی مدد ملنی لگی، لیکن بابر اعظم اور عبداللہ شفیق نے مچل اسٹارک، پیٹ کمنز اور کیمرون گرین کا ڈٹ کر مقابلہ کیا۔ دونوں بلے بازوں نے اسپنرز نیتھن لائن اور مچل سوئپسن کے خلاف بھی پراعتماد بیٹنگ کی۔ بابر اعظم نے 12 چوکوں کی مدد سے اپنی سینچری مکمل کی، چوتھے روز کا کھیل ختم ہوا تو پاکستان نے دو وکٹوں کے نقصان پر 192 رنز بنا لیے تھے اور اب بھی اسے میچ جیتنے کے لیے 314 رنز درکار ہیں۔ یاد رہے کہ آسٹریلیا نے اپنی پہلی اننگز نو کھلاڑیوں کے نقصان پر 556 پر ڈکلیئر کر دی تھی جس کے بعد میزبان ٹیم پہلی اننگز میں صرف 148 رنز بنا سکی تھی۔ پہلی اننگز میں آسٹریلیا کو پاکستان پر 408 رنز کی برتری حاصل ہوئی لیکن اس نے میزبان ٹیم کو فالوآن کرانے کے بجائے دوسری اننگز کا آغاز کیا اور 23 اوورز میں 97 رنز کا اضافہ کرکے اننگز ڈکلیئر کی۔ پاکستان اور آسٹریلیاکے درمیان تین ٹیسٹ میچز کی سیریز کا پہلا میچ راولپنڈی میں کھیلا گیاتھا جو بے نتیجہ رہا۔ کراچی میں کھیلے جا رہے دوسرے میچ میں نیشنل اسٹیڈیم کی پچ پر آسٹریلوی بیٹنگ کو دیکھتے ہوئے یہی چہ مگوئیاں ہو رہی تھیں کہ شاید یہ ٹیسٹ بھی بے نتیجہ رہے گا لیکن آسٹریلوی بالرز نے پاکستانی بلے بازوں کو پہلی اننگز میں جلد آؤٹ کر کے اسے دلچسپ بنا دیاہے۔ دونوں ٹیمیں 21 سے 25 مارچ کو لاہور کے قذافی اسٹیڈیم میں تیسرے میچ میں مدِمقابل ہوں گی۔ ٹیسٹ سیریز کے بعد تین میچز پر مشتمل ون ڈے سیریز راولپنڈی میں ہو گی اور واحد ٹی ٹوئنٹی میچ کی میزبانی بھی راولپنڈی کا پنڈی اسٹیڈیم کرے گا۔